Det andre slektsvåpenet Kielland er en kombinasjon av flere våpen, et såkalt unionsvåpen, og tatt i bruk av Gabriel Schanche Kielland (død 1821). Skjoldet er kvadrert i blått og rødt med i 1. og 4. felt et rustningskledt, sølv ben med spore, og i 2. og 3. felt et sølv oksehode. Midt på skjoldet er det et mindre gull hjerteskjold med en sølv trane som holder en stein i en hevet fot. Hjelmtegn er en rustningskledt arm som holder et sverd. Av disse figurene er oksehodet fra Gabriels ektefelle Johanne M. Bull (død 1818), mens benet og tranen går tilbake på Gabriels formødre i slektene Schanche (Skanke) og Thrane.